SL Uradni list Evropske unije L 319/9

DIREKTIVA KOMISIJE 2004/105/ES

z dne 15. oktobra 2004

o določitvi modelov uradnih fitosanitarnih spričeval oziroma spremnih fitosanitarnih spričeval za nadaljnji izvoz rastlin ter rastlinskih in drugih povezanih produktov iz tretjih držav, ki so navedeni v Direktivi Sveta 2000/29/ES

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu razširjanju v Skupnosti (1) in zlasti člena 13a(4)(a),

ob upoštevanju naslednjega:

(1) V skladu z Direktivo 2000/29/ES morajo biti rastline, rastlinski in drugi povezani proizvodi, ki prihajajo iz tretjih držav in so navedeni v omenjeni direktivi, načelno opremljeni z originalnim, uradno zahtevanim „fitosanitarnim spričevalom“, oziroma „fitosanitarnim spričevalom za nadaljnji izvoz“ (v nadaljevanju „spričevali“).

(2) V Prilogi Mednarodne konvencije za zdravstveno varstvo rastlin (IPPC), ki je bila dne 6. decembra 1951 sklenjena v okviru Organizacije Združenih narodov za prehrano in kmetijstvo (FAO), so bili določeni modeli spričeval, ki zagotavljajo standardizirano terminologijo in format, ki naj bosta uporabljena za pripravo in izdajo omenjenih spričeval.

(3) IPPC je bila v letih 1979 in 1997 obsežno dopolnjena. Kot posledica omenjenih dopolnitev, je bilo za uporabo v mednarodnem prometu z rastlinami, rastlinskimi in povezanimi proizvodi, sprejetih več veljavnih tipov spremnih spričeval.

(4) Kljub temu, da dopolnila IPPC iz leta 1997 še niso uradno stopila v veljavo, je Resolucija 12/97, ki je bila sprejeta na 29. seji Konference FAO, kot prostovoljno alternativo dovoljevala uporabo dopolnjenih spričeval vsem podpisnicam IPPC, ki jih priznavajo. Izkazalo se je, da veliko IPPC podpisnic že uporablja spričevala v obliki, ki je bila določena z modeli, ki so bili opisani v Prilogi dopolnitve iz leta 1997.

(5) Določijo naj se modeli spremnih spričeval za rastline, rastlinske in druge povezane proizvode, ki so namenjeni za vnos v Skupnost.

(6) Nacionalne organizacije za zaščito rastlin navadno shranjujejo spričevala v velikih količinah. V obdobju tranzicije je zato pomembno postaviti pravilo za uporabo tistih spričeval, ki temeljijo na modelih iz Priloge, leta 1979 dopolnjene IPPC.

(7) Ukrepi, predvideni v tej direktivi, so v skladu z mnenjem Stalnega odbora za zdravstveno varstvo rastlin –

SPREJELA NASLEDNJO DIREKTIVO:

Člen 1

1. Za namene člena 13(1)(ii) Direktive 2000/29/ES države članice sprejmejo uradna spremna „fitosanitarna spričevala“ oziroma spremna „fitosanitarna spričevala za nadaljnji izvoz“ (v nadaljevanju „spričevala“) za rastline, rastlinske in druge povezane proizvode, ki so navedeni v delu B Priloge V k Direktivi 2000/29/ES, ki prihajajo iz tretjih držav pogodbenic Mednarodne konvencije za zdravstveno varstvo rastlin (IPPC), ki so izdana v skladu z modeli, navedenimi v Prilogi I.

2. Države članice priznajo samo spričevala, na katere se nanaša odstavek 1, ob upoštevanju, da so bila izpolnjena v skladu z Mednarodnim standardom FAO za fitosanitarne ukrepe št. 12, ki se nanaša na smernice za izdajo fitosanitarnih spričeval.

Člen 2

Države članice priznavajo spričevala, ki so izdana v skladu z modeli, opisanimi v Prilogi II, do 31. decembra 2009.

Člen 3

1. Države članice v svojo zakonodajo vključijo zakone, predpise in administrativne določbe, ki so potrebni za ujemanje s to direktivo, najkasneje do 31. decembra 2004. Poleg tega naj Komisiji nemudoma pošljejo seznam omenjenih, naknadno sprejetih predpisov in primerjalno tabelo med njimi in to direktivo.

Ko države članice te predpise sprejmejo, se lahko bodisi neposredno sklicujejo na to direktivo, ali pa v zahtevane predpise dodajo ustrezne reference. Države članice način določanja referenc izberejo same.

2. Države članice besedilo glavnih predpisov nacionalne zakonodaje, ki se nanašajo na to direktivo, posredujejo Komisiji.

Člen 4

Ta direktiva stopi v veljavo dvajseti dan po objavi v Uradnem listu Evropske unije.

Člen 5

Ta direktiva je naslovljena na države članice.

V Bruslju, 15. oktobra 2004 Za Komisijo David BYRNE Član Komisije

(1) UL L 169, 10.7.2000, str. 1. Direktiva, kakor je bila nazadnje spremenjena z Direktivo Komisije 2004/70/ES (UL L 127, 29.4.2004, str. 97).

PRILOGA I